น้ำมันโลกป่วนดิ่ง10ดอลล์
ตัวเลขศก.สหรัฐแย่ดอลล์แข็งไซด์เอฟเฟกต์ยุโรปตรึงดอก
20 ส.ค. 2554

ตัวเลขศก.สหรัฐแย่ดอลล์แข็งไซด์เอฟเฟกต์ยุโรปตรึงดอก
น้ำมันโลกป่วน ดิ่งเหวต่อเนื่องทั้งตลาดสหรัฐและเอเชียกว่า 10 เหรียญสหรัฐ หลุดแนวรับ 100 เหรียญสหรัฐต่อบาร์เรลแล้ว
ราคาน้ำมันโลกป่วนหลุด 100 เหรียญสหรัฐต่อบาร์เรล ต่อเนื่องจากการซื้อขายในตลาดสหรัฐถึงตลาดเอเชียเมื่อวันที่ 6 พ.ค. หลังความวิตกกังวลต่อเศรษฐกิจสหรัฐทุบความมั่นใจของนักลงทุน อีกทั้งยังเป็นผลมาจากเงินเหรียญสหรัฐแข็งค่าขึ้นทันทีต่อเงินยูโร หลังธนาคารกลางยุโรปประกาศคงอัตราดอกเบี้ยที่ 1.25% 
ในการซื้อขายน้ำมันดิบเบาที่ตลาดสิงคโปร์เมื่อวันที่ 6 พ.ค. งวดส่งมอบเดือน มิ.ย. ราคาได้ปรับตัวลดลง 3.86 เหรียญสหรัฐ ลงไปอยู่ที่ 95.94 เหรียญสหรัฐต่อบาร์เรล เป็นการลดลงต่อเนื่องจากการซื้อขายก่อนหน้าที่ตลาดนิวยอร์ก ซึ่งลดลงไปถึง 9.44 เหรียญสหรัฐ 
สำหรับราคาน้ำมันดิบเบรนต์ที่ตลาดลอนดอน ก็ลดลงรุนแรงเช่นกัน 3.79% ลงไปอยู่ที่ 107.01 เหรียญสหรัฐต่อบาร์เรล
ทั้งนี้ การลดลงถึง 9.44 เหรียญสหรัฐ ในการซื้อขายที่นิวยอร์กนั้น ถือเป็นการปรับตัวลดลงครั้งที่มากที่สุดภายในวันเดียวนับตั้งแต่เดือน เม.ย. 2552 เป็นต้นมา โดยมีสาเหตุหลักมาจากความวิตกกังวลต่อการฟื้นตัวของเศรษฐกิจสหรัฐที่ส่อเค้าชะลอตัวลงอีก เมื่อกระทรวงแรงงานเปิดเผยตัวเลขชาวอเมริกันเคลมสิทธิประโยชน์จากการว่างงานของสัปดาห์ที่แล้วปรับตัวเพิ่มขึ้นเป็นครั้งแรกในรอบ 8 เดือน มาอยู่ที่ 4.74 แสนคน 
นอกจากนั้น นักลงทุนยังจับตากับตัวเลขสำคัญ คือ อัตราการว่างงานในสหรัฐประจำเดือน เม.ย. ซึ่งนักวิเคราะห์คาดว่าจะอยู่ที่ระดับเดิมคือ 8.8% 
ปัจจัยสำคัญที่สุดที่ส่งผลต่อราคาน้ำมันในครั้งนี้ คือ การแข็งค่าขึ้นอย่างฉับพลันของค่าเงินเหรียญสหรัฐต่อยูโร ซึ่งแข็งค่าขึ้นมาราว 1.5% ภายหลังจากที่ธนาคารกลางยุโรป (อีซีบี) ประกาศคงอัตราดอกเบี้ยไว้เท่าเดิมที่ 1.25% โดยให้เหตุผลว่าไม่ต้องการเพิ่มภาระให้กับหลายชาติ เช่น โปรตุเกส ที่ต้องรับเงินกู้ช่วยเหลือจากสหภาพยุโรปและกองทุนการเงินระหว่างประเทศไป
อย่างไรก็ตาม นักวิเคราะห์เชื่อว่าราคาน้ำมันจะกลับมาพุ่งสูงขึ้นอีกครั้ง เนื่องจากสถานการณ์ปั่นป่วนทางการเมืองในตะวันออกกลางและแอฟริกาเหนือยังไม่สิ้นสุด